Foto: Index



MILAN BANDIĆ otkrio je kako se tradicionalna skijaška utrka na Sljemenu vjerojatno neće održati. Najveći problem organizatorima su visoke temperature za ovo doba godine.



"Snježne kraljice vjerojatno neće biti. Temperature su previsoke", rekao je zagrebački gradonačelnik, a prenosi Večernji list. Ipak, organizatori i dalje gaje nadu kako će se temperatura spustiti za nekoliko stupnjeva te da će se utrka održati po planu.



"O održavanju Snježne kraljice odlučuje FIS-ova snježna kontrola, koja je planirana za subotu 26. prosinca", rekla je za Index Nika Fleiss.



"Trenutno na Sljemenu ima snijega, ali ne dovoljno za sigurno održavanje utrke. Vremenska prognoza ovih dana je relativno topla, no ima naznaka da prije Nove godine stižu minus temperature. Zavisno od jačine minusa, za završno zasnježenje potrebna su nam dva do tri hladna dana", dodala je.

"Prognoza najavljuje minus temperature sljedećih dana"



Fleiss vjeruje kako bi FIS mogao, u najmanju ruku, pomaknuti snježnu kontrolu.



"Ukoliko negativne temperature budemo imali prema očekivanju, ima šanse da pripreme završimo na vrijeme i održimo utrke. Kao što je bio slučaj i prošle godine, ako u trenutku snježne kontrole nema dovoljno snijega, ali prognoza najavljuje minus temperature sljedećih dana, FIS može utrci dati zeleno svjetlo ili pomaknuti snježnu kontrolu za nekoliko dana", zaključila je.

Ženska utrka trebala bi se održati 3. siječnja, dok je tri dana kasnije na rasporedu muška utrka.